149. löggjafarþing 2018–2019. Stjórnarfrumvarp.

Ábending til sjávarútvegs-og landbúnaðarráðherra, frá Halldóri Árnasyni, Mýrum 8, Patreksfirði. Varðandi:   
*Frumvarp til laga um breytingu á lögum nr. 151* ***27. desember 1996, um fiskveiðar utan lögsögu*** ***Íslands****, með síðari breytingum (****stjórn veiða á makríl****).*

Ath. þetta frumvarp er um: ***„fiskveiðar utan lögsögu*** ***Íslands“***  smábátar koma aldrei við sögu utan lögsögu.   
 Þeir smábátar sem veitt hafa makríl við Ísland, hafa tekið allan sinn makrílafla nánast upp í fjöru, á mjög takmörkuðum svæðum. Mesta vandamálið hefur verið að stranda ekki við veiðarnar!   
 Þarna er kjörið tækifæri til að búa til lög fyrir veiðar smábáta á makríl, sem hægt væri að kalla **„Lög innan lögsögu.“** Mín sýn á þetta frumvarp, sem nú er til umræðu er sú, að verið sé að útiloka smábáta frá makrílveiðum.   
 Háttvirtu þingmenn, lítið til Norðmanna, þar eru menn hræddir um að makríll gangi á nytjastofna.   
 Seiði nytjastofna á 1. ári halda sig næst ströndinni, inni á flóum og fjörðum Íslands. Þar fer þessi **ránfiskur** um og étur það sem fyrst verður á vegi hans, þ.e. seiði og átu nytjastofnanna. Íslendingar eiga að vera ófeimnir við að úthluta veiðiheimildum upp í fjörum, við Ísland þ.e. (sértækar úthlutanir).   
 Fyrir alla muni verið þið svolítið rausnarlegir, því sá afli sem kemur af smábátunum, fer allur í dýrustu pakkningarnar. (Fjöru-)potturinn þarf að vera það vel útilátinn innan lögsögu, að hann dugi þeim bátum sem gerðir eru út með krókum, hverju sinni. Hann sé alls ekki kvótasettur og geti ekki myndað aflviðmið til kvótasetningar, á sömu forsendum og strandveiðarnar hafa gengið út á.   
 Það er staðreynd að fjölmargar smábátaútgerðir hafa lagt í umtalsverðan kostnað við að útbúa sig fyrir makrílveiðar. Allt stefnir í að þær fjárfestingar hafi verið til einskis. Það sorglega við makrílveiðarnar er, að við þekkjum ekki nema þrjú tiltölulega lítil svæði við Ísland, þar sem makríll veiðist á króka. Mikilvægt væri að kanna strandlengju Íslands, með tilliti til nýrra veiðisvæða fyrir krókaveiddan makríl.   
 Munið þið svo eftir strandveiði-frumvarpinu, sem liggur ekki enn fyrir í dag. Veiðarnar ættu að hefjast 2. maí. Það hefur hvorki heyrst hósti né stuna frá ráðamönnum landsins, gagnvart strandveiðum þessa árs. Fyrir alla muni endurvekið ekki kerfið, eins og það var fyrir 2018.   
Virðingarfyllst   
Halldór Árnason.